贈曇秀
作者：蘇軾
朝代：宋

paragraphs: 白雲出山初無心，棲烏何必戀舊林。
道人偶愛山水故，縱步不知湖嶺深。
空巖已禮百千相，曹溪更欲瞻遺像。
要知水味孰冷暖，始信夢時非幻妄。
袖中忽出貝葉書，中有璧月綴星珠。
人間勝絕略已遍，匡廬南嶺幷西湖。
西湖北望三千里，大隄冉冉橫秋水。
誦師佳句說南屏，瘴雲應逐秋風靡。
胡爲只作十日歡，杖策復尋歸路難。
留師筍蕨不足道，悵望荔子何時丹。